Diari Oficial de la Generalitat Valenciana


Sumari del DOGV 7406, del 19-11-2014 (2014/10915)

RESOLUCIÓ de 17 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni entre la Generalitat, el Consell General del Poder Judicial, l'Ajuntament de València i els col·legis oficials d'advocats, psicòlegs, diplomats en Treball Social i educadors socials de València, per a la continuïtat i desenrotllament del servici Punt de Trobada Familiar de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7406

Data del DOGV
:   19-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10192


Data del document
:   17-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 17 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni entre la Generalitat, el Consell General del Poder Judicial, l'Ajuntament de València i els col·legis oficials d'advocats, psicòlegs, diplomats en Treball Social i educadors socials de València, per a la continuïtat i desenrotllament del servici Punt de Trobada Familiar de València. [2014/10501]  
  
La Generalitat, el Consell General del Poder Judicial, l'Ajuntament de València, el Col·legi d'Advocats de València, el Col·legi Oficial de Psicòlegs de la Comunitat Valenciana, el Col·legi Oficial de Diplomats en Treball Social i Assistents Socials de València i el Col·legi Oficial d'Educadors i Educadores Socials de la Comunitat Valenciana han subscrit, prèvia tramitació reglamentària, el 29 d'octubre de 2014, el conveni per a la continuïtat i desenrotllament del servici Punt de Trobada Familiar de València.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1146/2014 i que figura com a annex d'esta resolució.  
  
València, 17 de novembre de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat Valenciana, a través de la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs, diplomats en treball social, i educadores i educadors socials de València, per a la continuïtat i el desenrotllament del Servici Punt de Trobada Familiar de València  
  
Madrid, 29 d'octubre de 2014  
  
Reunits  
El president del Tribunal Suprem i del Consell General del Poder Judicial, Carlos Lesmes Serrano, segons l'Acord (número 2) del Ple del Consell General del Poder Judicial de 9 de desembre de 2013, Reial Decret 979/2013, de 10 de desembre (BOE 11.12.2013).  
La consellera de Benestar Social, Asunción Sánchez Zaplana, nomenada pel Decret 20/2012, de 7 de desembre, del president de la Generalitat, en representació de la Generalitat Valenciana, autoritzat per a este acte pel Consell per l'Acord de data 5 de setembre de 2014, de conformitat amb l'article 17.f de la Llei 5/1983, de 30 de desembre, del Consell.  
L'alcaldessa de l'Ajuntament de València, Rita Barberá Nolla, en nom i representació de l'ajuntament, autoritzada per a este acte pels acords de la Junta de Govern Local de 25 d'abril de 2014 i 27 de juny de 2014, assistida pel secretari general de l'Administració Municipal Francisco Javier Vila Biosca.  
El degà del Il·lustre Col·legi d'Advocats de València, Mariano Durán Lalaguna, en nom i representació del col·legi, en virtut de les funcions que li atribuïx l'article 48.2 de l'Estatut General de l'Advocacia Espanyola.  
El degà del Col·legi Oficial de Psicòlegs de la Comunitat Valenciana, Francisco Santolaya Ochando, en nom i representació del col·legi, en virtut de les funcions que li atribuïx l'article 49.d dels seus estatuts.  
  
La presidenta del Col·legi Oficial de Diplomats en Treball Social i Assistents Socials de València, M.ª Josefa Gómez Moya, en nom i representació del col·legi, en virtut de les funcions que li atribuïx l'article 33 dels seus estatuts.  
El president del Col·legi Oficial d'Educadores i Educadors Socials de la Comunitat Valenciana, Julián Salazar Alcañiz, en nom i representació del col·legi, en virtut de les funcions que li atribuïx l'article 38 a dels seus estatuts.  
Actuen en nom i representació de les institucions i entitats a què representen i els càrrecs dels quals consten per notorietat, i es reconeixen capacitat legal suficient per a l'atorgament d'este conveni de col·laboració, i a este efecte  
  
Manifesten  
  
Primer. Que la Constitució Espanyola de 1978, en l'article 39, apartat 1, establix que «els poders públics asseguraran la protecció social, econòmica i jurídica de la família». En l'apartat 2, establix l'obligatorietat dels poders públics d'assegurar «...la protecció integral dels fills, iguals davant de la llei amb independència de la seua filiació, i de les mares, siga quin siga el seu estat civil...».  
Que la Convenció dels Drets del Xiquet de Nacions Unides, de 20 de novembre de 1989, ratificada per Espanya el 30 de novembre de 1990, en l'article 9 indica que «els estats participants respectaran el dret del xiquet que està separat d'un o d'ambdós pares a mantindre relacions personals i contacte directe amb els dos pares de manera regular, excepte si això és contrari a l'interés superior del xiquet».  
Que l'article 94 del Codi Civil establix que «el progenitor que no tinga amb si els fills menors o incapacitats gaudirà del dret de visitar-los, comunicar-se amb ells i tindre'ls en companyia seua. El jutge determinarà el temps, la manera i el lloc de l'exercici d'este dret, que podrà limitar o suspendre si hi ha circumstàncies greus que així ho aconsellen o s'incomplixen greument o reiteradament els deures imposats per la resolució judicial. Igualment, podrà determinar, amb audiència prèvia dels pares i dels iaios, que hauran de prestar el seu consentiment, el dret de comunicació i visita dels néts amb els iaios, d'acord amb l'article 160 d'este codi, tenint sempre present l'interés del menor».  
  
Que la Llei Orgànica 1/1996, de 15 de gener, de Protecció Jurídica del Menor, en l'article 2 establix que «en l'aplicació d'esta llei primarà l'interés superior dels menors sobre un altre interés legítim que poguera concórrer», i en l'article 11.2 enumera, entre els principis rectors de l'actuació dels poders públics, «la supremacia de l'interés del menor».  
  
Que la Llei 13/2008, de 8 d'octubre, de la Generalitat, reguladora dels punts de trobada familiar de la Comunitat Valenciana, en el seu preàmbul posa de manifest que «la Generalitat, per complir el mandat estatuari i conscient de la realitat que envolta les relacions familiars, considera necessari plantejar una normativa específica que definisca i regule els punts de trobada familiar de la Comunitat Valenciana,?».  
  
Segon. Les parts firmants d'este conveni col·laboren en la prestació del servici del punt de trobada familiar des de l'any 2001, col·laboració que posteriorment es va ampliar l'any 2004, ja que es van incloure el Col·legi Oficial d'Educadores i Educadors Socials de València i la Conselleria de Justícia i Administracions Públiques.  
  
Tercer. Que la demanda d'utilització del punt de trobada des de la seua creació ha anat progressivament en augment i l'anàlisi del seu funcionament en este temps presenta un balanç positiu, la qual cosa aconsella assegurar la continuïtat d'este recurs tan decisiu per a garantir el dret dels menors que estiguen separats d'un o d'ambdós pares a mantindre relacions personals i contacte directe amb ells de forma regular.  
  
Que per estes raons, les institucions i entitats abans mencionades es comprometen a firmar un nou conveni de col·laboració per a la continuïtat i el desenrotllament del servici Punt de Trobada Familiar de València d'acord amb les següents  
  
Clàusules  
  
Primera. Objecte del conveni  
Constituïx l'objecte d'este conveni garantir la continuïtat i el desenrotllament de l'actual servici Punt de Trobada Familiar de València a fi de continuar possibilitant la utilització d'un lloc neutral per a l'execució dels règims de visites en les situacions de ruptura del nucli familiar que afavorisca, bàsicament, el dret fonamental del menor a mantindre la relació amb els dos progenitors o altres parents o acostats autoritzats legalment, i establir els vincles necessaris per al seu bon desenrotllament físic, afectiu i emocional i per a preparar els pares perquè, en un futur, puguen mantindre la relació amb els seus fills amb plena autonomia.  
  
Segona. Objectius  
Són objectius d'este conveni els següents:  
- Garantir el dret del menor a mantindre la relació amb els seus progenitors després de la separació.  
- Garantir la seguretat del menor durant el règim de visites.  
- Facilitar la trobada del menor amb la família extensa del progenitor que no en tinga la custòdia.  
- Permetre als menors expressar amb llibertat i sense temor els seus sentiments i les seues necessitats cap a l'ascendent que no exercisca la guarda i custòdia.  
- Facilitar orientació professional per a millorar les relacions paternofilials i les habilitats parentals de criança.  
- Disposar d'informació fidedigna sobre les actituds i aptituds parentals que ajuden a defendre, si fóra necessari, els drets del menor en altres instàncies administratives o judicials.  
  
Tercera. Destinataris  
D'acord amb els articles 10 i 11 de la Llei 13/2008, de la Generalitat, seran persones beneficiàries dels punts de trobada familiar els menors que estiguen immersos en situacions de crisi o ruptura familiar i així ho determine una resolució judicial o administrativa, i tindran la condició d'usuaris els membres del nucli familiar i, si és el cas, altres familiars i persones acostades que, per resolució judicial o administrativa, tinguen establit el compliment del règim de visites en un punt de trobada familiar, ateses les dificultats observades per a realitzar les esmentades visites de manera autònoma.  
Igualment, podran ser destinataris del servici altres familiars i/o els progenitors i els seus respectius fills necessitats d'este servici, segons el parer dels Servicis Socials Municipals de l'Ajuntament de València.  
  
En qualsevol d'estos supòsits, el menor o algun dels pares hauran d'estar necessàriament empadronats i residir en el municipi de València.  
  
  
Quarta. Activitats  
En el punt de trobada es prestaran els servicis que s'enumeren a continuació, amb el desenrotllament de les activitats necessàries per a això:  
1. Valoració del sistema familiar en relació amb el compliment del dret de visites, per mitjà d'entrevistes individuals o conjuntes amb els membres de la família i, si és el cas, per mitjà de visites a domicili.  
2. Suport en el compliment del règim de visites, en les modalitats de «supervisió», «intervenció» o «visita tutelada».  
3. Intervenció psicosocial individual i familiar, a fi d'eliminar obstacles i actituds negatives en l'èxit dels objectius.  
4. Mediació, com a instrument perquè els pares arriben a acords sobre la seua forma d'exercir la copaternitat i, en concret, en allò que afecta la relació dels seus fills.  
5. Elaboració de registres i informes perquè totes les activitats realitzades queden degudament arreplegades per a informació puntual o, si és el cas, periòdica de les entitats que realitzen les derivacions, així com per a l'avaluació professional realitzada i la posterior presa de decisions.  
  
Quinta. Recursos humans  
El punt de trobada estarà atés per un equip interdisciplinari compost per advocats, psicòlegs, diplomats en Treball Social, educadors socials i personal de suport. Està oberta la possibilitat de comptar amb l'ajuda de personal voluntari.  
  
Sexta. Ubicació  
El punt de trobada està ubicat en les dependències municipals preparades per a este fi, síties al carrer del Pintor Genaro Lahuerta, s/n, de la ciutat de València.  
  
Sèptima. Horari  
El punt de trobada romandrà obert de dilluns a diumenge de 10.00 a 14.00 hores i de 17.00 a 21.00 hores.  
La reunió de l'equip dels professionals del punt de trobada tindrà lloc tots els dilluns dins de l'horari de 10.00 a 14.00 hores o, si és el cas, segons el criteri del coordinador del PEF (article 8 del Reglament de Règim Intern del PEF, o aquell que el substituïsca).  
  
Octava. Funcionament  
El Punt de Trobada Familiar de València es regirà per la Llei 13/2008, de la Generalitat, així com per les normes de funcionament i el reglament de règim intern, aprovats a este efecte per la Comissió de Seguiment del Punt de Trobada Familiar de València en la reunió del dia 21 de maig de 2002, així com per les modificacions, instruccions i nous acords presos per l'esmentada comissió, tal com consta en les actes corresponents.  
  
Novena. Obligacions de les parts  
A) Conselleria de Benestar Social  
- Col·laborar en el desenrotllament d'este servici per mitjà de totes aquelles actuacions que puguen impulsar-se des de l'esmentada instància.  
- Vetlar, com a entitat competent en la protecció de menors de la Comunitat Valenciana, per la garantia dels drets dels menors que acudixen a este servici i que s'arrepleguen en la Convenció dels Drets del Xiquet de Nacions Unides.  
- Vetlar pel compliment correcte i l'aplicació adequada de la Llei 13/2008, de 8 d'octubre, de la Generalitat, reguladora dels punts de trobada familiar de la Comunitat Valenciana, i de la normativa que la desenrotlle.  
- Col·laborar en el desenrotllament del servici, garantint la continuïtat del recurs.  
  
B) Ajuntament de València  
- Impulsar la continuïtat i el desenrotllament del servici, supervisant el funcionament del punt de trobada tal com figura en l'article 8 del Reglament de Règim Intern del Punt de Trobada, o aquell que el substituïsca i implementant les millores tècniques i organitzatives que considere pertinents per a l'optimització del recurs.  
- Coordinació general del servici, així com de les distintes institucions i entitats firmants del conveni.  
- Aportar el local per a la ubicació del servici, el seu condicionament i l'equipament necessari per al desenrotllament de les activitats assenyalades en la clàusula número quatre.  
- Sufragar els gastos de personal (corresponent als advocats, psicòlegs, diplomats en Treball Social, educadors socials i personal de suport), els gastos de funcionament (corresponent a subministraments, manteniment i neteja), així com l'adquisició de materials i altres gastos destinats a les distintes activitats dels menors (tant tècniques com d'ocupació).  
Per a este fi, l'Ajuntament de València aportarà fins un màxim de 246.674,63 euros a càrrec de l'aplicació pressupostària del capítol II, amb el desglossament següent: 2.266 ?, partida EC150 23855 22293, i 244.408,63 ?, partida EC150 23718 22162, de l'exercici 2014.  
  
C) Consell General del Poder Judicial  
- Col·laborar en el desenrotllament del servici per mitjà de totes aquelles actuacions que puguen impulsar-se des d'esta instància.  
- Vetlar pel compliment correcte i l'aplicació adequada de tots els aspectes jurídics relacionats amb la utilització i el funcionament d'este servici.  
- Canalitzar les relacions del servici amb el Deganat i els jutjats de Família i Violència sobre la Dona de València.  
  
D) Col·legi d'Advocats de València  
- Exercir la coordinació de l'equip de professionals del punt de trobada, tant en els aspectes de funcionament intern com de representació i relació amb l'exterior, tal com es descriu en l'article 8 del Reglament de Règim Intern del PEF, o aquell que el substituïsca. Per a això, haurà d'aportar un lletrat que exercirà estes funcions amb una dedicació de 20 hores setmanals en el còmput total.  
- Desenrotllar les funcions específiques dels lletrats del punt de trobada descrites en l'article 12 del Reglament de Règim Intern del PEF, o aquell que el substituïsca, així com realitzar la supervisió del règim de visites a petició expressa de l'equip del PEF. Per a això, haurà d'aportar lletrats amb una dedicació de 24 hores setmanals en el còmput total.  
- Exercir la defensa jurídica dels professionals del punt de trobada, llevat que hi haja conflicte d'interessos amb els lletrats que presten servicis en el dit centre.  
- En concepte de remuneració dels servicis professionals descrits i de les actuacions que això implique, el Col·legi d'Advocats de València rebrà, de l'Ajuntament de València, la quantitat màxima de 54.668,61 euros.  
E) Col·legi de Psicòlegs de la Comunitat Valenciana  
- Exercir la coordinació de l'equip psicosocial del punt de trobada d'acord amb el que establixen els articles 10 i 11 del Reglament de Règim Intern del PEF, o aquells que els substituïsquen.  
  
- Desenrotllar les funcions específiques dels psicòlegs del punt de trobada descrites en l'article 13 del Reglament de Règim Intern del PEF, o aquell que el substituïsca.  
- Aportar tres psicòlegs i un possible substitut al qual es puga recórrer en absència d'algun dels anteriors, per a exercir les funcions descrites, amb una dedicació de 40 hores setmanals en còmput total.  
  
- En concepte de remuneració dels servicis professionals indicats i de les actuacions que això implique, el Col·legi de Psicòlegs de la Comunitat Valenciana rebrà, de l'Ajuntament de València, la quantitat màxima de 47.537,92 euros.  
F) Col·legi de Diplomats en Treball Social i Assistents Socials de València  
- Exercir, si és el cas, la coordinació de l'equip psicosocial del punt de trobada d'acord amb el que establixen els articles 10 i 11 del Reglament de Règim Intern del PEF, o aquells que els substituïsquen.  
  
- Desenrotllar les funcions específiques dels diplomats en Treball Social del punt de trobada descrites en l'article 14 del Reglament de Règim Intern del PEF, o aquell que el substituïsca.  
- Aportar dos diplomats en Treball Social i un possible substitut al qual es puga recórrer en absència d'algun dels anteriors, per a exercir les funcions i tasques anteriorment descrites, amb una dedicació de 72 hores setmanals en còmput total.  
- En concepte de remuneració dels servicis professionals indicats i de les actuacions que això implique, el Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat màxima de 77.007,1 euros.  
  
G) Col·legi d'Educadores i Educadors Socials de la Comunitat Valenciana  
- Desenrotllar les funcions específiques dels educadors socials del punt de trobada familiar descrites en l'article 14 bis del Reglament de Règim Intern del PEF, o aquell que el substituïsca.  
- Aportar quatre educadors socials i un possible substitut al qual es puga recórrer en absència d'algun dels anteriors, per a exercir les funcions i tasques anteriorment descrites, amb una dedicació de 64 hores setmanals en còmput total.  
- En concepte de remuneració dels servicis professionals indicats i de les actuacions que això implique, el Col·legi Oficial d'Educadors Socials de València rebrà, de l'Ajuntament de València, la quantitat màxima de 65.195,00 euros.  
  
Deu. Reserva i protecció de dades  
Si s'utilitzen mitjans informàtics o altres mitjans de tractament automatitzat de dades de caràcter personal dels usuaris, es complirà el que disposa la Llei Orgànica 15/1999, de 13 de desembre, de regulació de tractament automatitzat de dades de caràcter personal.  
  
Pel que fa al tractament de dades no automatitzades, estes s'utilitzaran amb compliment estricte de les mesures de seguretat legalment previstes.  
Així mateix, s'haurà d'observar allò que s'ha establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als mateixos interessats amb relació als documents que continguen informació referent a la intimitat de les persones.  
  
Onze. Selecció de professionals  
Els professionals seleccionats pels distints col·legis professionals firmants d'este conveni hauran de trobar-se legalment habilitats per a l'exercici professional lliure i acreditar la corresponent experiència i formació professional per a desenrotllar les funcions específiques descrites en els articles 7 al 15 del Reglament de Règim Intern del Punt de Trobada Familiar de València, o aquells que els substituïsquen. En la selecció que haja de dur-se a terme entre els professionals que complisquen tant el dit requisit, com els altres exigits per cada col·legi professional, hauran d'observar-se els principis de publicitat, llibertat de concurrència, mèrit i capacitat, amb el benentés que el personal seleccionat així no adquirirà, en cap cas, relació laboral o de servici amb cap institució firmant d'este conveni.  
  
La designació i, si és el cas, el cessament dels coordinadors i distints professionals del punt de trobada, correspon a la Comissió de Seguiment segons allò que s'ha estipulat en l'article 3 del Reglament de Règim Intern del PEF, o aquell que el substituïsca.  
  
Dotze. Pagament i justificació  
Les quantitats que l'Ajuntament de València ha d'abonar als col·legis oficials d'Advocats, Psicòlegs, diplomats en Treball Social i Educadors Socials firmants del conveni, seran transferides mensualment a l'entitat bancària que designen a este efecte, després de la presentació prèvia de les corresponents factures o certificats, que seran conformades pels tècnics de la Delegació de Benestar Social de l'Ajuntament.  
  
En el cas de renovació d'este conveni, les quantitats a abonar als distints col·legis professionals resultaran incrementades anualment d'acord amb l'IPC corresponent.  
  
Tretze. Obligacions tributàries, de seguretat social i de pagament  
Els col·legis professionals, en el moment de la firma d'este conveni, i amb caràcter previ al lliurament del primer pagament, hauran d'acreditar que es troben al corrent en el compliment dels seues obligacions tributàries i davant de la Seguretat Social.  
Al mateix temps, els dits col·legis professionals assumixen la completa responsabilitat respecte de les obligacions econòmiques que sorgisquen del pagament del servici als professionals que els presten, i aplicaran respecte d'això les quantitats aportades per l'Ajuntament de València i altres entitats, de conformitat amb el que preveuen les clàusules d'este conveni.  
  
Catorze. Vigència  
Este conveni entrarà en vigor a partir del moment de la firma i tindrà vigència fins al 31 de desembre de 2014. La resolució del conveni per alguna de les parts, una vegada complits els requisits preceptius, suposarà la interrupció del servici, i serà necessari, per a la seua continuïtat o pròrroga, la firma d'un nou conveni.  
  
Quinze. Publicitat  
La promoció i la deguda publicitat d'este servici anirà, principalment, a càrrec de l'Ajuntament de València, sense perjuí que la resta d'institucions i entitats firmants, dins de les seues publicacions, inserts periodístics i la resta de mitjans de comunicació, col·laboren en la dita promoció publicitària. En tot cas, haurà d'assenyalar-se que el servici del Punt de Trobada Familiar de València que ací es convé, es presta amb la col·laboració de totes les entitats firmants amb el patrocini de l'Ajuntament de València i de la Conselleria de Benestar Social.  
  
  
Setze. Comissió de Seguiment  
Hi haurà una Comissió de Seguiment composta per un representant de cada una de les institucions i entitats firmants d'este conveni, designat a este efecte, i el funcionament de la qual es regirà per allò que s'ha estipulat en els articles 2 al 6 del Reglament de Règim Intern del Punt de Trobada Familiar de València, o aquells que els substituïsquen.  
  
Els acords que prenga la Comissió de Seguiment seran vinculants per al PEF.  
  
  
Dèsset. Marc d'interpretació i jurisdicció competent  
Les institucions i entitats firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o aplicació d'este conveni.  
En cas de resultar infructuosa la resolució amistosa, serà competent per a resoldre les qüestions litigioses derivades d'este conveni davant del Tribunal Superior de Justícia de la Comunitat Valenciana, segons el que disposa l'article 10.1 g, en relació amb l'article 14 de la Llei de la Jurisdicció Contenciosa Administrativa.  
  
I perquè conste i com a prova de conformitat es firmen huit exemplars, al lloc i en la data abans indicats, i s'entrega en el mateix acte un exemplar a cada una de les parts.  
  
El president del Tribunal Suprem i del Consell General del Poder Judicial: Carlos Lesmes Serrano.  
La consellera de Benestar Social: Asunción Sánchez Zaplana.  
L'alcaldessa presidenta de l'Ajuntament de València: Rita Barberá Nolla.  
El secretari general de l'Administració Municipal: Javier Vila Biosca.  
El degà del Col·legi d'Advocats de València: Mariano Durán Lalaguna.  
El degà del Col·legi Oficial de Psicòlegs de la Comunitat Valenciana: Francisco Santolaya Ochando.  
La presidenta del Col·legi Oficial de Diplomats en Treball Social i Assistents Socials de València: M.ª Josefa Gómez Moya.  
El president del Col·legi Oficial d'Educadores i Educadors Socials de la Comunitat Valenciana: Julián Salazar Alcañiz.